বলা হল, কোনও মার্কিন বিশ্ববিদ্যালয়ের স্নাতক স্তরে পড়াশোনা করার যোগ্যতাই নেই ওই ভারতীয় ছাত্রদের। ফলে, তাঁদের সে দেশে থাকা-খাওয়ার খরচ জুগিয়ে বিশ্ববিদ্যালয় ‘বাজে খরচ’ করতে পারে না! ঘটনাটি ঘটেছে মার্কিন যুক্তরাষ্ট্রের ওয়েস্টার্ন কেনটাকি বিশ্ববিদ্যালয়ে। বহিষ্কৃত ২৫ জন ভারতীয় ছাত্র গত জানুয়ারিতে ওই বিশ্ববিদ্যালয়ে স্নাতক স্তরে ভর্তি হয়েছিলেন কম্পিউটার সাযেন্স প্রোগ্রামে। তাঁদের সঙ্গে ভর্তি হয়েছিলেন আরও ৩৫ জন ভারতীয় ছাত্র। একটি আন্তর্জাতিক নিয়ো‌গ সংস্থার মাধ্যমেই ওয়েস্টার্ন কেনটাকি বিশ্ববিদ্যালয়ে স্নাতক স্তরে কম্পিউটার সায়েন্স প্রোগ্রামে ভর্তি হয়েছিলেন মোট ৬০ জন ছাত্র। গত জানুয়ারিতে। বিশ্ববিদ্যালয়ের কম্পিউটার সায়েন্স প্রোগ্রামের চেয়ারম্যান জেমস গ্যারি বলেছেন, ‘‘আমরা পরে দেখেছি, ভর্তি হওয়া ভারতীয় ছাত্রদের মধ্যে ৪০ জনেরই বিশ্ববিদ্যালয়ে স্নাতক স্তরে পড়ার জন্য জরুরি যোগ্যতা নেই। তাঁদের মধ্যে ২৫ জনের অবস্থা রীতিমতো ভয়াবহ। ওঁরা কম্পিউটার প্রোগ্রামিং লিখতেও জানেন না। তাই তাঁদের হয় ভারতে ফিরে যেতে বা আমেরিকার অন্য কোনও বিশ্ববিদ্যালয়ে চেষ্টা করতে বলা হয়েছে।’’